HÉVÍZ VÁROS ÖNKORMÁNYZATA
Képviselő-testületének
Pénzügyi és Turisztikai Bizottsága 
8380 Hévíz, Kossuth L. u. 1.
Tel.: 83/500-880,   Fax: 500-801;   E-mail: heviz_ph@t-online.hu

Szám: KGO/90-23/2012

Jegyzőkönyv

Készült: Hévíz Város Önkormányzatának Képviselő-testülete Pénzügyi és Turisztikai Bizottságának 2012. április 19-én 14 órai kezdettel megtartott rendes nyilvános üléséről.

Az ülés helye: 8380 Hévíz, Kossuth Lajos utca 1. a Polgármesteri Hivatal 1. emeleti tárgyalója

Jelen vannak: 

A bizottság tagjai:	Gelencsér János bizottsági elnök
	Gelencsér Béla bizottsági tag
	Fisli István bizottsági tag
	Karabély-Soós Rita Katalin bizottsági tag
	Naszádos Antal bizottsági tag
	Pusztai Erzsébet bizottsági tag
	
Távolmaradását előre bejelentette:
Karádi Szabolcs bizottsági tag

Tanácskozási joggal meghívottak:	Könnyid László alpolgármester
	Dr. Tüske Róbert jegyző 
	Bediné Makra Anikó Közgazdasági Osztály osztályvezetője
	Laczkó Mária GAMESZ mb. intézményvezetője
	Hubayné Jónyer Szilvia GAMESZ gazdasági vezetője
	Halász Gábor Gróf I. Festetics Gy. Műv. Kp. intézményvezetője
	Bencsik Péter Hévíz Sportkör Elnöke
	Horváth Orsolya Hévíz Turisztikai Nonprofit Kft. ügyvezetője
	Dr. Máté Szilárd rendőr őrnagy őrsparancsnok
	Csuti Lajos belső ellenőr
	 	
Jegyzőkönyvvezető: 	Panka-Kovács Melinda pénzügyi-igazgatási ügyintéző

I.
Napirendek tárgyalása előtt

Gelencsér János köszöntötte a bizottság tagjait és a meghívottakat, majd megállapította, hogy a Pénzügyi és Turisztikai Bizottság határozatképes, a bizottság 7 tagjából 5 fő jelen van, Karabély-Soós Rita bizottsági tag későbbi időpontban érkezik, Karádi Szabolcs bizottsági tag előre jelezte távollétét.
A jegyzőkönyv hitelesítésére Naszádos Antal bizottsági tagot kérte fel. Ezután kezdeményezte a „Gróf I. Festetics György Művelődési Központ alapító okiratának módosítása” című előterjesztés levételét,  az „Autóbusz pályaudvar projekt beruházási terve”, „Testvérvárosi megállapodás aláírása Pyatigorsk várossal”, „Hévíz Város Önkormányzati SZMSZ módosítása” című előterjesztések felvételét a napirendi pontok közül. 
Továbbá – az érintett jelenléte miatt - javasolta a „Beszámoló Hévíz város közrendjének és közbiztonságának 2011. évi helyzetéről” című napirendi pont másodiknak történő tárgyalását.

A Pénzügyi és Turisztikai Bizottság egyhangúlag – 5 igen szavazattal, ellenszavazat és tartózkodás nélkül – az ülés napirendjét az alábbiakban állapította meg:

Napirendi pontok:

1.	Hévíz Város Önkormányzat 2011. évi gazdálkodásának zárszámadása, 2011. évi pénzmaradvány megállapítása, könyvvizsgálói záradékkal ellátott egyszerűsített éves költségvetési beszámoló elfogadása
Előadó: Bediné Makra Anikó közgazdasági osztályvezető 
Meghívottak: 	Halász Gábor Gróf I. Festetics György Művelődési Központ vezetője 
Laczkó Mária mb. GAMESZ Intézményvezető
Nagy Boldizsár Bibó AGSZ igazgatója
Hubayné Jónyer Szilvia GAMESZ gazdasági vezető
  
2.	Beszámoló Hévíz város közrendjének és közbiztonságának 2011. évi helyzetéről 
Előadó: dr. Máté Szilárd r. őrnagy őrsparancsnok 

3.	Hévíz Város Önkormányzata 2012. évi költségvetéséről szóló 9/2012. (II. 29.) rendelet módosítása
Előadó: Bediné Makra Anikó közgazdasági osztályvezető
	Meghívottak: 	Halász Gábor Gróf I. Festetics György Művelődési Központ vezetője 
Laczkó Mária mb. GAMESZ Intézményvezető
Nagy Boldizsár Bibó AGSZ igazgatója

4.	Hévízi Sportkör elszámolása önkormányzati támogatásról
Előadó: Bediné Makra Anikó Közgazdasági osztályvezető
Meghívottak: Bencsik Péter elnök 

5.	Hévízi Turisztikai Nonprofit Kft-ben üzletrész vásárlás
Előadó: Bediné Makra Anikó Közgazdasági osztályvezető
Meghívottak: Horváth Orsolya ügyvezető igazgató

6.	Jelentés az Önkormányzat és felügyelete alá tartozó költségvetési szervek belső ellenőrzéséről a 2011. évi folyamatba épített előzetes és utólagos vezetői ellenőrzés működéséről
Előadó: Csuti Lajos belső ellenőr

7.	Jutalomkeret megállapítása és kifizetésének engedélyezése  
Előadó: Bediné Makra Anikó Közgazdasági osztályvezető

8.	A Hévíz Arany János u. 20. szám alatti bérlemény jövőbeni hasznosításának, értékesítésének kérdése
Előadó: dr. Tüske Róbert jegyző

9.	Vajda Ákos utcai közterület-használatának rendezése
Előadó: dr. Tüske Róbert jegyző

10.	2012-2013. nevelési és oktatási évben indítható óvodai csoportok és iskolai osztályok számának meghatározása átlag és maximális létszámtól való eltérés engedélyezése
Előadó: dr. Tüske Róbert jegyző 
Meghívottak:	Nagy Boldizsár Bibó AGSZ igazgatója

11.	Hévíz város központi orvosi ügyelet jövőbeni működtetése
Előadó: dr. Tüske Róbert jegyző 
Meghívottak: Laczkó Mária mb. GAMESZ Intézményvezető

12.	Beszámoló Hévíz Város Önkormányzata 2011. évi gyermekvédelmi és gyermekjóléti feladatainak ellátásáról  
Előadó: dr. Tüske Róbert jegyző 

13.	Autóbusz pályaudvar projekt beruházási terve
Előadó: dr. Tüske Róbert jegyző
 
14.	Testvérvárosi megállapodás aláírása Pyatigorsk várossal
Előadó: dr. Tüske Róbert jegyző 

15.	Hévíz Város Önkormányzati SZMSZ módosítása
Előadó: Bediné Makra Anikó Közgazdasági osztályvezető
II.
Napirendek tárgyalása

1.	Hévíz Város Önkormányzat 2011. évi gazdálkodásának zárszámadása, 2011. évi pénzmaradvány megállapítása, könyvvizsgálói záradékkal ellátott egyszerűsített éves költségvetési beszámoló elfogadása
(KGO/116-5/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó:	Bediné Makra Anikó közgazdasági osztályvezető
Meghívottak: 	Halász Gábor Gróf I. Festetics György Művelődési Központ vezetője 
Laczkó Mária mb. GAMESZ Intézményvezető
Nagy Boldizsár Bibó AGSZ igazgatója
Hubayné Jónyer Szilvia GAMESZ gazdasági vezető

Bediné Makra Anikó elmondta, hogy a zárszámadásra vonatkozó könyvvizsgálói vélemény az ülés előtt kiosztásra került. A könyvvizsgáló a zárszámadási rendeletet véleményezte, a Magyar Államkincstár részére leadott elemi beszámolót felülvizsgálta, annak tartalmával egyetértett. A még teljesebb ismeret érdekében a képviselőtestület elé kiküldendő előterjesztés szöveges része kiegészítésre került.

Gelencsér János a napirendi ponthoz további hozzászólás nem lévén szavazásra bocsátotta az előterjesztés döntési javaslatainak elfogadását.

Hévíz Város Önkormányzat Képviselő-testületének Pénzügyi és Turisztikai Bizottsága – 4 igen szavazattal, 1 tartózkodással ellenszavazat nélkül – az alábbi határozatot hozta:

59/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a Hévíz Város Önkormányzata 2011. évi gazdálkodásának zárszámadása, 2011. évi pénzmaradvány megállapítása, könyvvizsgálói záradékkal ellátott egyszerűsített éves költségvetési beszámoló elfogadása tárgyú előterjesztés döntési javaslatait elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

2.	Beszámoló Hévíz város közrendjének és közbiztonságának 2011. évi helyzetéről 
(PMK/118-1/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó:	Dr. Máté Szilárd rendőr őrnagy őrsparancsnok

Dr. Máté Szilárd a beszámolóból kiemelte, hogy a közterületi jelenlét 2011. évben jelentősen megnövekedett, 2010. évben 1766 alkalommal, 2011. évben 2217 alkalommal teljesített a rendőrőrs állománya közterületen szolgálatot. A közterületi jelenlét fokozásában nagy szerepet játszott az önkormányzati felajánlás, melyet túlórára, és benzinköltségre kapott a rendőrőrs. A helyszíni bírságok adataiban is megmutatkozik a növekedés, hiszen 2010. évben 173 db helyszíni bírságból 861 e Ft, 2011. évben 605 db helyszíni bírságból 3.248 e Ft került kiszabásra. Nem cél a helyszíni bírságok összegének növelése, de a közlekedési morál sajnos azt mutatja, hogy az ellenőrzésekre szükség van. Hévízen 16 %-kal csökkent a bűncselekmények száma, amely azért is nagy eredmény, mivel országosan – a gazdasági helyzetre való tekintettel – a bűncselekmények száma növekedést mutat. Továbbra sem jellemzőek az erőszakos bűncselekmények. Az elért eredményben közrejátszott, hogy az önkormányzattól pénzeszközt kaptak a közterület felügyelőkkel való közös szolgálatra, valamint a térfigyelő kamera rendszer üzemeltetésére is, amiből szintén a túlóra költségeket finanszírozták. Végezetül ezúton is megköszönte az önkormányzat által nyújtott támogatást.

Gelecsér János a rendőrségnek meg kívánta köszönni a lomtalanítási időszakban tanúsított aktivitását. Majd a napirendi ponthoz további hozzászólás nem lévén szavazásra bocsátotta az előterjesztés határozati javaslatának elfogadását.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 5 igen szavazattal, ellenszavazat és tartózkodás nélkül – az alábbi határozatot hozta:

60/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Beszámoló Hévíz város közrendjének és közbiztonságának 2011. évi helyzetéről” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

Dr. Máté Szilárd rendőr őrnagy őrsparancsnok távozott az ülésről.

3.	Hévíz Város Önkormányzata 2012. évi költségvetéséről szóló 9/2012. (II. 29.) rendelet módosítása
(KGO/236-10/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető
		Meghívottak: 	Halász Gábor Gróf I. Festetics György Művelődési Központ vezetője 
Laczkó Mária mb. GAMESZ Intézményvezető
Nagy Boldizsár Bibó AGSZ igazgatója
Hubayné Jónyer Szilvia GAMESZ gazdasági vezető

Bediné Makra Anikó ismertette, hogy szükséges a rendelettervezet kiegészítése. Információhordozókra, kiadványok költségeire ezen előirányzat 2.000 e Ft-tal történő megemelése szükséges. Az önkormányzat informatikai rendszerének cseréjére a költségvetésben biztosított 61.250 e Ft-ból, 4.100 e Ft+ÁFA honlap fejlesztésre és tartalék szervergép vásárlására kerülne előirányzat létrehozásra. Közbeszerzési szakértővel egyeztetés folyik a moziba mozigép beszerzésére, amelyre az eredeti költségvetésben 20.500 e Ft elkülönítésre került. Kérdés az, hogy a beszerzés hogyan, és milyen formában történik, az egyeztetés eredményétől függően, lehet, hogy ez a tétel nem érinti a költségvetési rendelet módosítását. A rendelettervezet kiegészítése a képviselő-testületi ülésre kiküldendő anyagban külön lapon történik. Leszögezte továbbá, hogy a költségvetés főösszege a módosításokkal sem változik.

Gelencsér János a napirendi ponthoz további hozzászólás nem lévén a bizottsági ülésen elhangzott, a képviselő-testület részére megküldendő kiegészítéssel szavazásra bocsátotta az előterjesztés rendelet-tervezetének elfogadását.

Hévíz Város Önkormányzat Képviselő-testületének Pénzügyi és Turisztikai Bizottsága – 4 igen szavazattal, 1 tartózkodással ellenszavazat nélkül – az alábbi határozatot hozta:

61/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a Hévíz Város Önkormányzata 2012. évi költségvetéséről szóló 9/2012. (II. 29.) rendelet módosításáról szóló rendelettervezetet az ülésen elhangzott, a képviselőtestület részére megküldendő kiegészítéssel elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

Karabály-Soós Rita bizottsági tag megérkezett az ülésre.

4.	Hévízi Sportkör elszámolása önkormányzati támogatásról
(KGO/31-9/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető
Meghívottak: Bencsik Péter Hévízi Sportkör Elnöke

Bediné Makra Anikó az előterjesztést ismertetve közölte, hogy a képviselőtestület márciusi ülésén elfogadta a 2011. évi elszámolását azzal, hogy a sportkör részére 1.277 e Ft önkormányzati támogatás visszafizetését írta elő. A sportkör a visszafizetési kötelezettségének eleget tett.

Gelencsér János fontosnak tartotta kiemelni, hogy a sportkörnek azért kellett a pénzt visszautalnia, mert azt nem költötte el.

Bediné Makra Anikó beszélt arról, hogy a képviselőtestület márciusi ülésén döntött a sportkör részére biztosítandó pénzeszköz nagyságáról. A képviselőtestületi döntést követően a támogatási megállapodás megkötésre került a 74.054 e Ft átadásra vonatkozóan. A sportkör maga dolgozta ki az a pénzeszköz átadásának ütemezést, melynek alapján az első negyedévre 16.236 e Ft került az egyesület részére átutalásra. Az átutalás április 4-én történt. Az egyesület első negyedévről számolt el, azaz 2012. január 1-től március 31-ig bezárólag. Az önkormányzati támogatásból fizikailag nem tudott költeni. Azonban más forrás igénybevételével az első negyedévben felhasznált 5.098 e Ft-ot és az elszámolás során bemutatta, hogy április 5-én 5.889 e Ft-ot bérre, április 17-én 4.540 e Ft-ot járulékokra fizetett ki. Az áprilisi utalások majd a második negyedévi elszámolás során kerülnek részletesen kimutatásra. A támogatási szerződés csak elszámolási kötelezettséget ír elő, nem került kikötésre, hogy a kiutalt teljes összegre vonatkozóan kell elszámolni. A határozati javaslat 5.098 e Ft összegben javasolja a sportkör részére 2012. évben biztosított támogatás első negyedévi elszámolásának elfogadását, így lehetőség nyílik a második negyedévi összeg elutalására.

Gelencsér János a sportkör vezetőségének megköszönte, hogy a sportkör működését sikerült átláthatóvá tenni.

Nagy Boldizsár a Bibó István AGSZ igazgatója megérkezett az ülésre.

Naszádos Antal megkérdezte, hogy a sportkörnek van-e hitele, illetve tartozása?

Bencsik Péter egyértelműsíteni kívánta, hogy az önkormányzattól negyedévenként kapják a támogatást, mellyel negyedévet követő 30 napon belül elszámolnak. A versenysportolók anyagi elismerése és a járulékok fizetése mindig a negyedévi elszámolási időszakon kívül esik. Ezen összegek elszámolása a következő időszakban esedékes, ez alól az utolsó negyedéves elszámolás a kivétel. A sportkör benyújtott költségvetése TAO-s pályázat kapcsán, pályázatírás költségre 2.100 e Ft-ot, önrészre további 7.000 e Ft-ot tartalmazott, így a TAO-s pályázatra az önkormányzat összesen 9.100 e Ft-ot biztosít, melynek kifizetésére ütemezés is készült, amelyet az „élet felülírt”. Előrebocsátotta, hogy az elszámolásokban TAO-s pályázathoz kapcsolódó önkormányzati támogatás részt külön kerül majd feltüntetésre. Az önkormányzattal 9.100 e Ft-os felhasználásról folyamatos egyeztetés történik. Képviselő úr kérdésére válaszolva közölte, hogy a sportkörnek lejárt tartozása, illetve hitele nincs, nem is lehetne, hiszen a pályázatokon való részvételt kizárja például az APEH részére fennálló tartozás. A Labdarúgó Kft.-nek van tartozása, azonban abban a sportkör csak kisebbségi tulajdonos.

Gelencsér János a napirendi ponthoz további hozzászólás nem lévén, szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

62/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Hévíz Sportkör elszámolása önkormányzati támogatásról” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

Bencsik Péter a Hévíz Sportkör Elnöke távozott az ülésről.

5.	Hévízi Turisztikai Nonprofit Kft-ben üzletrész vásárlás
(KGO/252-1/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető
Meghívottak: Horváth Orsolya a Hévízi Turisztikai Nonprofit Kft. ügyvezetője

Gelencsér János pár mondatban ismertette az előterjesztés tartalmát.

Horváth Orsolya a Hévízi Turisztikai Nonprofit Kft. ügyvezetője megérkezett az ülésre.

Könnyid László közölte, hogy várhatóan a többi üzletrész tulajdonosnak, kereskedelmi szálláshelyeknek nem lesz problémája az üzletrész önkormányzati megvásárlásával. Az ügyvezető a taggyűlés időpontját mai napon kitűzte.

Horváth Orsolya tájékoztatta a jelenlévőket arról, ha a többi üzletrész tulajdonosa előzőleg írásban lemond az elővásárlási jogáról, akkor a taggyűlésen csak formaságból megerősítésre kerül a döntés.

Gelencsér János a napirendi ponthoz további hozzászólás nem lévén, szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

63/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Hévízi Turisztikai Nonprofit Kft-ben üzletrész vásárlás” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

Halász Gábor az I. Festetics György Művelődési Központ vezetője távozott az ülésről.

6.	Jelentés az Önkormányzat és felügyelete alá tartozó költségvetési szervek belső ellenőrzéséről a 2011. évi folyamatba épített előzetes és utólagos vezetői ellenőrzés működéséről
(KGO/244/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: Csuti Lajos belső ellenőr

Csuti Lajos az általa készített előterjesztés belső ellenőrzésére vonatkozó részt pár mondatban ki kívánta egészíteni. 2011. évi belső ellenőrzési terv elég feszített volt. A legnagyobb vizsgálat időben és mennyiségi volumenben is a GAMESZ-nél zajlott, melynek ellenőrzési javaslatai az előterjesztésbe beépítésre kerültek. Az ellenőrzési jegyzőkönyvben tett megállapításokat a bizottság, illetve a képviselőtestület már megtárgyalta, így nem tartotta célszerűnek azok mostani előterjesztésbe történő belefoglalását. Megköszönte az önkormányzat, illetve az intézmények támogatását, amelyet a vizsgálat során tanúsítottak. A költségvetési szervek jól előkészített anyagaiból gyorsabban és könnyebben lehet az ellenőrzést lefolytatni. A költségvetési szervek belső ellenőrzéséről szóló 193/2002. Kormányrendelet 2011. december 31. napjáig volt hatályban, helyette 2012. január 1. napjától a 370/2011. (XII. 31.) Kormányrendelet lépett hatályba. Az új jogszabály a belső ellenőrzés mellett a költségvetési szervek belső kontrollrendszerére vonatkozóan is tartalmaz szabályozást.  A kormányrendelet a belső kontrollrendszer kialakítására a jegyzőnek ad külön munkát és feladatot. A belső kontrollrendszerrel kapcsolatos feladat végrehajtásában szívesen nyújt segítséget.

Gelencsér János a napirendi ponthoz további hozzászólás nem lévén, szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

64/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Jelentés az Önkormányzat és felügyelete alá tartozó költségvetési szervek belső ellenőrzéséről, a 2011. évi folyamatba épített előzetes és utólagos vezetői ellenőrzés működéséről” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

Csuti Lajos belső ellenőr távozott az ülésről.

7.	Jutalomkeret megállapítása és kifizetésének engedélyezése 
(KGO/253-1/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető

Gelencsér János röviden szólt az előterjesztés tartalmáról, majd a napirendi ponthoz további hozzászólás nem lévén, szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága – 5 igen szavazattal, 1 tartózkodással, ellenszavazat nélkül – az alábbi határozatot hozta:

65/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Jutalomkeret megállapítása és kifizetésének engedélyezése” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

8.	A Hévíz Arany János u. 20. szám alatti bérlemény jövőbeni hasznosításának, értékesítésének kérdése
(SZO/144-2/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző

Gelencsér János reményét fejezte ki aziránt, hogy erre a régóta húzódó ügyre végre sikerült „pontot tenni”. Az előterjesztés a tegnapi nap folyamán a Városfejlesztési, Természet- és Környezetvédelmi Bizottság megtárgyalta. Az előterjesztés mellékletében a GAMESZ megbízott intézményvezetője jelezte, hogy milyen problémájuk van, illetve a kérdéses területet mire lehetne használni.

Gelencsér Béla kérdésként tette fel, hogy a terület eladásából származó bevételből normálisan, egy helyen nem lehetne kialakítani egy olyan telephelyet, amelyre a GAMESZ-nak szüksége van? Kondákor úr már az előző testülettől kérte a területet megvásárlásra. Vállalkozói szemmel nézve azon a véleményen volt, ha a vállalkozó ilyen jelentős összeget beinvesztál pályázati forrás igénybevételével, akkor attól ne essen el.

Laczkó Mária leszögezte, hogy a vállalkozó pályázatát nem szeretné megakadályozni. Azonban felhívta a figyelmet arra, hogy a 20 évvel ezelőtti kertészeti telep területéből egy rész elkerült romkertre, egy részére ifjúsági telep kialakításához volt szükség, egy darabja kárpótlásra került kiosztásra. A fennmaradt kis területen a működés feltételeit nem tudják biztosítani. Hangsúlyozta Szálka raktárban - amelyből később romkert bemutató hely lesz - az önkormányzat intézményeinek, polgármesteri hivatalnak a „dolgai” kerültek tárolásra. Kertészeti telepen van egy kis terület, amely fejlesztési területként szolgálhat, azonban ennek nagysága nem elegendő. Hozzáértő építészek gondolják át, hogy a meglévő kertészeti telepet milyen módon lehetne végleges állapotra bővíteni. 

Gelencsér Béla tudakolta, hogy a megvásárolt „sírköves területe” mekkora?

Laczkó Mária válaszában elmondta, hogy a kérdéses terület nagyon kicsi méretű, csak egy traktorgarázs és egy szociális helyiség, kisebb melegedő kialakítására alkalmas. Az épületnek nincs mennyezete, nincs fűtés, villany, nincs csatlakoztatva a közműhálózatra, hiányzik egy oromfal. Az épület lakhatóvá tételéhez 10 millió Ft kellene. Meglátása szerint a kertészeti telep mellett nem nagyon van olyan terület, amely beépíthető. A kérdéses területtől keletre minden láp. Az Arany János utcai épület azonnal használható.

Gelencsér Béla közbevetette, hogy a vállalkozó fejlesztéseinek eredményeképpen most már használható.

Laczkó Mária közölte, hogy a vállalkozó a „forfa” épültet fejlesztette, nem a kőből épült főépületet, az az eredeti állapotában van.

Gelencsér János tudomása szerint az Arany János utcai épület „alatt” vannak még az önkormányzatnak területei.

Laczkó Mária nem rendelkezett erről információval.

Gelencsér János problémának tartja, hogy egy olyan vállalkozó ügyében, aki fejleszt, adót fizet, mintaszerű vállalkozást működtet Hévízen, a képviselőtestület évek óta nem tud érdemben dönteni. A vállalkozó pályázata függőben van, fejlesztésre kifizetett rengeteg pénzt. Felvetette, hogy Egregyen a telephelynél az óvoda felől – ahol tudomása szerint Vértes Úrnak területe van – esetleg lehetne egyeztetni a tulajdonossal a terület esetleges megvételéről. 

Laczkó Mária nem érezte tisztjének a fejlesztési irányok eldöntését. A polgármester úr a véleményét kérte Árpád utcai telek ügyéről. Ha nyár végén át kell adni a „Szálka” raktárházat, akkor addig fel kell valamit építeni, hogy az abban addig tárolt eszközök további raktározása megoldott legyen. Még egyszer kihangsúlyozta, hogy a tárolt „dolgok”, nem a GAMESZ eszközei, csak ők vigyáznak rá. Nem lehet őrizetlenül hagyni a gépeket, egy új UNIMOG hó eltakarító gép 30 millió Ft-ba kerül, és akár egy festékesdoboz bedobásával milliós nagyságrendű kárt lehet benne okozni.

Naszádos Antal kérdésként fogalmazta meg, hogy amennyiben az Arany János utcai ingatlan nem kerülne értékesítésre, a Széchenyi utca 18. szám alatt található melegedő felszámolásra kerülne-e.

Laczkó Mária közölte, hogy igen abban az esetben felszámolásra kerülne, de nem az a cél. „Áldatlan állapotban” van a parkosító részleg szociális helyisége.

Naszádos Antal elmondta, hogy voltak lakossági visszajelzések a dolgozók hangoskodásával, kapcsolatban.

Laczkó Mária, mint ahogy azt az előterjesztés mellékletében becsatolt levélben is jelezte, mind értékben, mind mennyiségben rengeteg építőelemet tárolnak az udvarban, aminek szintén nagy a területigénye. Minden menthető dolgot megment az intézmény annak érdekében, hogy a város olcsóbban működjön. Ideiglenesen, az elemek újbóli hasznosításáig kerülnek a dolgok a telephelyen tárolásra.

Naszádos Antal megoldásként vetette fel, hogy az Arany János utcai épületből befolyt bevételből lehetne az Egregyi templom melletti terület megvenni, ezáltal a telephelyet bővíteni.

Laczkó Mária kijelentette, hogy nincs semmilyen megoldás ellenére. Városfenntartással járó tárolandó dolog évről évre több.

Gelencsér Béla véleménye szerint egy komoly GAMESZ telephelyet kellene felépíteni, amely bővíthető lenne. Meg kellene nézni az önkormányzati tulajdonú területeket.

Gelencsér János az előterjesztésben rámutatott arra, hogy az Arany János utcai épületnél is műszaki problémák vannak, amelyre több tíz millió Ft-ot kellene rákölteni. Majd a napirendi ponthoz további hozzászólás nem lévén javasolta, hogy 10 napon belül Kondákor Lászlóval kerüljön megbeszélés lefolytatásra a pályázat által megvalósítandó fejlesztés határidejét illetően, illetve kezdeményezte megvizsgálni a GAMESZ feladatellátásához szükséges telephely létrehozásának lehetőségeit.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

66/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága „A Hévíz Arany János u. 20. szám alatti bérlemény jövőben hasznosításának, értékesítésének kérdése” tárgyú előterjesztéssel kapcsolatban javasolta, hogy 10 napon belül Kondákor Lászlóval való megbeszélés kerüljön lefolytatásra a pályázat által megvalósítandó fejlesztés határidejét illetően, illetve kezdeményezte megvizsgálni a GAMESZ feladatellátásához szükséges telephely létrehozásának lehetőségeit.

Felelős:		Gelencsér János
Határidő:	2012. árpilis 29.

9.	Vajda Ákos utcai közterület-használatának rendezése
(SZO/49-4/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző

Gelencsér János röviden ismertette az előterjesztés tartalmát, majd a napirendi ponthoz hozzászólás nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

67/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Vajda Ákos utcai közterület-használatának rendezése” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

10.	2012-2013. nevelési és oktatási évben indítható óvodai csoportok és iskolai osztályok számának meghatározása átlag és maximális létszámtól való eltérés engedélyezése
(SZO/143/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző

Fisli István tájékoztatott arról, hogy most zajlik az általános iskolába történő beiratkozás, a képviselő-testületi ülésre ismert lesz a beíratásra került diákok száma. A Bibó István Alternatív Gimnáziumban indítható osztályok száma, illetve létszámok meghatározására majd szeptemberben, a beiratkozás után dönt a képviselőtestület.

Gelencsér János a napirendi ponthoz további hozzászólás nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

68/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „2012-2013. nevelési és oktatási évben indítható óvodai csoportok és iskolai osztályok számának meghatározása átlag és maximális létszámtól való eltérés engedélyezése” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

11.	Hévíz város központi orvosi ügyelet jövőbeni működtetése
(HTO/379-14/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző
Meghívottak: Laczkó Mária mb. GAMESZ Intézményvezető

Gelencsér János megértette, hogy olcsóbb és költséghatékonyabb lenne Keszthely városával együtt megoldani az orvosi ügyelet ellátását, de az idegenforgalom miatt elengedhetetlennek tartott egy gyorsan rendelkezésre álló orvos létét, így nem támogatja a két város összevont ügyeletének jelenlegi megvalósítását.

Gelencsér Béla tudomására jutott információk alapján kevés a külföldi és nyaraló ellátott beteg. Véleménye szerint az ügyelet gazdaságossági oldalát kellene nézni. Az orvosok annak ellenére, hogy az orvosi szoba megfelelően kialakításra került, nem tartózkodnak ott ügyeleti időben. Ha hívás van meg kell őket keresni. Teljesen mindegynek érezte, hogy Hévízről vagy Keszthelyről jön ugyanannyi idő alatt az ügyeletes.

Fisli István közölte, hogy a Közoktatási, Szociális és Sport Bizottság ülés napirendi pontjai közt is szerepelt az előterjesztés. A bizottsági ülésen elhangzott, hogy igaz költséghatékonyság szempontjából jelentős az eltérés, azonban az összevonás által munkahelyek szűnnének meg. A bizottság továbbá nem tartotta kielégítőnek az esetleges működtetéssel kapcsolatos tájékoztatást, nem látszik az anyagból, hogy Keszthely hogyan is képzeli el az összevont orvosi ügyelet megvalósítását. Továbbá az állami átvétel miatt a Hévízi kórház helyzete is bizonytalan, így a bizottság javasolta, hogy objektívabb adatok beérkezése után, későbbi időpontban kerüljön döntés céljából a képviselőtestület ülése elé az anyag, addig maradjon az eddigi ügyeleti rendszer.

Pusztai Erzsébet kérdésként fogalmazta meg, hogy amennyiben Keszthellyel együtt történne az ellátás, úgy kevesebb orvos lenne?

Fisli István előadta, hogy ezen információ sem látható a Keszthelyi javaslatból.

Pusztai Erzsébet megjegyezte, hogy munkahelye révén is érintett az ügyben. A szállodába több alkalommal kellett orvosi ügyeletet hívni, nem mindegy, hogy melyik orvos és mennyi idő alatt ér oda.

Gelencsér Béla kijelentette, ha az orvos az ügyeleti szobában tartózkodna, nem lenne gond.

Pusztai Erzsébet tudatta a jelenlévőkkel, hogy volt olyan alkalom, amikor az ügyeleti telefont nem vette fel senki, mentőt kellett hívni. Nem tudja, hogy ezt a problémát mi okozza. Jobb lenne-e az ellátás színvonala, ha Keszthellyel összevontan működne az orvosi ügyelet.

Gelencsér János tapasztalata szerint kórházban egy-két osztályon az ellátás „botrányos”.

Könnyid László véleménye szerint nemcsak pénz kérdése az orvosi ügyelet, hanem hatékonysági problémát is felvet. A szálloda révén többször hívták az orvosi ügyeletet és az esetek nagy többségében közlik, hogy „hívjátok a mentőt, nem fogok odaírni”, a fennmaradó alkalmakkor 45 perc, vagy 1,5 óra múlva érkezik az orvos. A rendszer nem működik. Ha az ügyeletért pénzt fizet az önkormányzat, akkor az működjön. Hévízi vendégek nagy része magas életkorú, magas vérnyomású, így nagyon fontos a megfelelő ellátás. Egyetértett azzal, hogy az orvosi ügyelet megfelelő színvonalú, hatékonyabb ellátásának kidolgozásáig halasszák el a későbbiekre döntést. 

Gelencsér János rámutatott arra, hogy déltől 16 óráig nincs Hévízen ügyelet, amely szintén kockázatos szervezés, hiszen mi történik akkor, ha a délelőtti kezelés során rosszul lesz a vendég?

Naszádos Antal Gelencsér Béla által elmondottakra közölte, hogy 1746 ügyeleti hívásból 552 fő egyéb vidéki, amelyek belföldi és külföldi vendég ellátását foglalja magába. 353 gyermek szorult orvosi ügyeleti ellátásra.

Gelencsér Béla azt az információt kapta, hogy nem jelentős az idelátogató vendégek miatti ellátásszám.

Gelencsér János azon a véleményen volt, hogy csak egyszer legyen probléma, és akkor többek között ez hatalmas presztízsveszteséggel járna Hévíz számára.

Naszádos Antal elmondta, hogy korábbi évekről áthúzódó probléma, hogy az orvosok nem tartózkodnak ügyeleti időben, az ügyeleti szobában, ennek ellenére Hévíz érdeke megkívánja, hogy legyen helyben ügyeleti ellátás.

Gelencsér János összefoglalóan közölte, hogy a kórház bizonytalan sorsa, illetve a döntéshez nem megfelelő információ miatt, - pl. átvételre kerülnének-e a nővérek, orvosok -, az ügyről való döntésre a bizottság, illetve a képviselőtestület később térjen vissza. A napirendi ponthoz további hozzászólás nem lévén szavazásra bocsátotta az alábbiakat: A bizottság nem tartotta kielégítőnek a Keszthely és Hévíz városok összevont orvosi ügyeletének esetleges működtetésével kapcsolatos tájékoztatást. Javasolta, hogy a bizottság, illetve képviselőtestület későbbi időpontban térjen vissza az ügy tárgyalása.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

69/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Hévíz város központi orvosi ügyelet jövőben működtetése” tárgyú előterjesztés kapcsán a bizottság nem tartotta kielégítőnek a Keszthely és Hévíz városok összevont orvosi ügyeletének esetleges működtetésével kapcsolatos tájékoztatást. Javasolta, hogy a bizottság, illetve képviselőtestület későbbi időpontban térjen vissza az ügy tárgyalása.
Felelős:		Gelencsér János
Határidő:	2012. árpilis 24.

12.	Beszámoló Hévíz Város Önkormányzata 2011. évi gyermekvédelmi és gyermekjóléti feladatainak ellátásáról  
(HTO/1035-1/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző

Gelencsér János a napirendi ponthoz hozzászólás, kiegészítés nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

70/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a „Beszámoló Hévíz Város Önkormányzata 2011. évi gyermekvédelmi és gyermekjóléti feladatainak ellátásáról” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

13.	Autóbusz pályaudvar projekt beruházási terve
(VFO/499-1/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző

Gelencsér János röviden beszélt az előterjesztés tartalmáról.

Gelencsér Béla ismertetette a Városfejlesztés, Természet- és Környezetvédelmi Bizottság ülésén elhangzottakat. A bizottság azon a véleményen volt, hogy az érdekelt felekkel – Európa Hotel vezetésével, Flávius Üzletház tulajdonosaival, Zala Volán vezetésével - meg lehet kezdeni a tárgyalásokat. 

Könnyid László érintettségének nyomán is, az a meglátása, hogy az egyes szereplőknek az idő múlásával, nem biztos, hogy változik az álláspontja. Európa Hotel véleménye sem változik, de a későbbi problémák elkerülése érdekében mindenképpen szükséges az egyeztetés.

Gelencsér János megállapította, hogy mindenki egyetért abban, hogy az autóbusz pályaudvar jelenlegi helye nem megfelelő. A Fláviusnál kiépítendő autóbusz pályaudvarral kapcsolatban mindenképpen egyeztetni kell az egyik legnagyobb adófizető szállodával. Amennyiben a tárgyalások abba az irányba mutatnak, hogy nem sikerül a megegyezés, úgy egy másik helyen való kiépítés lehetőségét kell sürgősen kidolgozni.

Naszádos Antal jelezte, a Flávus üzletházzal szembeni területre van érvényes autóbusz pályaudvar kiépítésére engedély, és ott már direkt a pályaudvar létrehozása miatt út került kialakításra. Miért nem lehet ott megvalósítani az autóbusz pályaudvar.

Gelencsér Béla előadta, hogy arra a területre, már korábbi évek számításai alapján 450 millió Ft-ba kerülne a kitelepítés.

Naszádos Antal közbevette, hogy annak finanszírozását a Zala Volán is segítette volna.

Gelencsér Béla fontosnak érezte megtudni, hogy a Zala Volán fenntartja-e továbbra is pénzbeli hozzájárulását?

Gelencsér János kérdésként fogalmazta meg, hogy az építési engedély arra a területre továbbra is fennáll-e?

dr. Tüske Róbert elmondta, hogy a kérdéses területen hosszas egyeztetések, viták után a buszpályaudvar megépítésére már 2 alkalommal is került pályázat benyújtásra. Az idei évi költségvetés beruházási tervében a Flávius üzletháznál való kiépítés szerepel 37 millió Ft összegben, így ezen tervezett beruházás megvalósítása került kidolgozásra, megvizsgálásra. A képviselőtestület utolsó döntése – költségvetés elfogadása nyomán - a Naszádos Antal képviselő úr által említett helyszínt egyenlőre felülírta. A beadványokat, kedvezményeket, egyeztetési felhívásokat meg kell vizsgálni. Beruházási volumen miatt a fejlesztés előkészítése hosszú folyamat. 

Gelencsér János a napirendi ponthoz további hozzászólás, kiegészítés nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

71/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága az „Autóbusz pályaudvar projekt beruházási terve” tárgyú előterjesztés határozati javaslatát elfogadásra javasolja a képviselőtestület részére.
Felelős:		Gelencsér János
Határidő:	2012. árpilis 24.

14.	Testvérvárosi megállapodás aláírása Pyatigorsk várossal
(PMK/15-10/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: dr. Tüske Róbert jegyző 

Gelencsér János ismertette az előterjesztés tartalmát.

Naszádos Antal megkérdezte, hogy a leendő testvérvárosi településnek van-e repülőtere?

Gelencsér János közölte, hogy 30 km-es közelségben működik reptér, ahova naponta körülbelül 20 járat érkezik.

Könnyid László megjegyezte, az aláírásra kerülő szövegolvasása közben hiányérzete volt azzal kapcsolatban, hogy – miután Hévíznek a gazdasági főerejét az idegenforgalom jelenti - a turizmus nem került külön nevesítésre. Tisztában van azzal, hogy a megállapodás kétoldali egyeztetések lefolytatása során jött létre, így ezt a szöveget elfogadásra javasolta. A későbbiekben szeretné, ha majd külön turisztikai megállapodás is aláírásra kerülne.

Gelencsér János a napirendi ponthoz további hozzászólás, kiegészítés nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

72/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága „Testvérvárosi megállapodás aláírása Pyatigorsk várossal” tárgyú előterjesztés határozati javaslatát elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

15.	Hévíz Város Önkormányzati SZMSZ módosítása
(KGO/179-10/2012. számú előterjesztés Hévíz Város Önkormányzata Képviselő-testületének 2012. április 24-ei üléséről felvett jegyzőkönyv melléklete)
Előadó: Bediné Makra Anikó Közgazdasági osztályvezető
Bediné Makra Anikó röviden ismertette az SZMSZ módosításának indokát.

Gelencsér János a napirendi ponthoz további hozzászólás, kiegészítés nem lévén szavazásra bocsátotta a rendelettervezet elfogadását.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 6 igen szavazattal, ellenszavazat és tartózkodás nélkül – az alábbi határozatot hozta:

73/2012. (IV.19) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága Hévíz Város Önkormányzati SZMSZ módosításáról szóló rendelet-tervezetet elfogadásra javasolja a képviselőtestület részére.

Felelős:		Gelencsér János
Határidő:	2012. árpilis 24.

Gelencsér János további napirendi pont nem lévén, egyéb hozzászólás hiányában megköszönte a jelenlévők munkáját, és a rendes nyilvános ülést 1506 órakor berekesztette. 

A jegyzőkönyv lezárva.
 
K. m. f.

	Gelencsér János
	bizottsági elnök

A jegyzőkönyv hitelesítője:

	Naszádos Antal
	bizottsági tag